Diari Oficial de la Generalitat Valenciana


Sumari del DOGV 7451, del 27-01-2015 (2015/542)

ORDE 38/2014, de 30 de desembre, de la Conselleria d'Economia, Indústria, Turisme i Ocupació, per la qual es convoquen les ajudes a ens locals en matèria de comerç i artesania per a l'exercici 2015.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7451

Data del DOGV
:   27-01-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/542


Data del document
:   30-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 38/2014, de 30 de desembre, de la Conselleria d'Economia, Indústria, Turisme i Ocupació, per la qual es convoquen les ajudes a ens locals en matèria de comerç i artesania per a l'exercici 2015. [2015/542]  
La Llei 38/2003, de 17 de novembre, General de Subvencions, establix, en l'article 23, que el procediment per a la concessió de subvencions s'iniciarà sempre d'ofici, per mitjà de convocatòria aprovada per l'òrgan competent.  
L'Orde 8/2013, de 4 d'abril, de la Conselleria d'Economia, Indústria, Turisme i Ocupació, publicada en el Diari Oficial de la Comunitat Valenciana número 7002, de 12 d'abril de 2013, establix les bases reguladores per a la concessió d'ajudes en matèria de comerç i artesania.  
  
Atés que en estos moments no s'han aprovat els pressupostos de la Generalitat per a l'exercici econòmic 2015, i a fi d'agilitzar la tramitació anticipada de l'expedient de gasto per subvencions que ha de generar obligacions a la Hisenda de la Generalitat en l'exercici pressupostari immediatament posterior, es considera oportú impulsar les actuacions per a la seua tramitació de conformitat amb l'Orde de 26 de setembre de 1994, de l'anterior Conselleria d'Economia i Hisenda.  
  
La col·laboració amb els ens locals en matèria de modernització comercial i promoció de l'artesania és un element fonamental per a la consecució d'una estructura comercial harmònica i equilibrada en tot el territori de la Comunitat Valenciana, permetent aglutinar esforços i oferir servicis de proximitat al conjunt d'estos sectors.  
  
Amb este fi i per mitjà d'esta orde es convoquen, per a l'exercici 2015, les ajudes als ens locals de la Comunitat Valenciana d'acord amb l'article 5 de la referida Orde 8/2013, de 4 d'abril, de la Conselleria d'Economia, Indústria, Turisme i Ocupació.  
Esta convocatòria queda sotmesa, en allò que pertoque, a la Llei 38/2003, de 17 de novembre, General de Subvencions, i al Reial Decret 887/2006, de 21 de juliol, pel qual s'aprova el seu reglament, i la normativa autonòmica establida en els articles 45 i següents del text refós de la Llei d'Hisenda Pública de la Generalitat Valenciana.  
  
Per això, i en virtut de les facultats que em conferix l'article 28 de la Llei 5/1983, de 30 de desembre, del Govern Valencià, i l'article 47 del text refós de la Llei d'Hisenda Pública Valenciana,  
  
  
  
ORDENE  
  
TÍTOL I  
Disposicions generals  
  
Article 1. Objecte  
L'objecte d'esta orde és convocar, en règim de concurrència competitiva, les subvencions per a l'exercici 2015, en matèria de comerç i artesania destinades al foment de la cooperació interadministrativa i la dinamització, promoció i informació d'estos sectors d'acord amb l'Orde 8/2013, de 4 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria de comerç i artesania, publicada en el Diari Oficial de la Comunitat Valenciana número 7002, de 12 d'abril de 2013.  
  
  
Article 2. Beneficiaris i requisits per a sol·licitar la subvenció  
1. Podran accedir a les ajudes previstes en esta convocatòria els beneficiaris previstos en el punt 5 de l'article 2 de les bases reguladores referenciades.  
2. Estes ajudes van dirigides al finançament d'activitats d'interés públic realitzades per entitats locals, que no suposen l'exercici d'una activitat econòmica en el sentit d'oferta de béns i servicis destinada a la consecució d'un benefici, ni suposen un avantatge econòmic a favor d'empreses o entitats, que puguen falsejar la competència en els intercanvis comercials entre els Estats membres.  
  
3. No es consideraran susceptibles de suport les inversions en obra civil ni els gastos de funcionament habitual de l'entitat local.  
  
Article 3. Sol·licitud de la subvenció, documentació addicional i termini de presentació  
1. La sol·licitud de subvenció es presentarà, amb l'annex corresponent segons l'ajuda sol·licitada, preferentment de manera telemàtica, en la forma descrita en l'article 6.2 de les bases reguladores. La informació d'esta convocatòria, els impresos normalitzats de sol·licitud i els models de declaració responsable estaran disponibles en la pàgina web de la Generalitat ?www.gva.es?, a partir de la seua publicació en el Diari Oficial de la Comunitat Valenciana.  
Per a la tramitació telemàtica haurà d'accedir al catàleg de servicis públics interactius (Registre Telemàtic de la Generalitat), en la pàgina web ?www.gva.es?. Per a això, el sol·licitant haurà de disposar de firma electrònica avançada, basada en un certificat reconegut, segons el que disposa el Decret 18/2004, de 13 de febrer, expedit per l'Autoritat de Certificació de la Comunitat Valenciana (ACCV) o per qualsevol altra autoritat de certificació que emeta firmes admeses en la seu electrònica de la Generalitat ?https://sede.gva.es?.  
A estos efectes s'utilitzarà el certificat reconegut per a ciutadans (persona física), o bé el certificat reconegut d'entitat (persones jurídiques). En el cas de tramitar amb un certificat digital de persona física, i que actue en representació d'una persona jurídica, s'haurà d'inscriure, prèviament, en el Registre de Representants de la Comunitat Valenciana. La inscripció electrònica en el Registre de Representants per part dels representats ha de realitzar-se utilitzant un certificat reconegut de ciutadà (si és persona física) o entitat (si és persona jurídica), emés per l'ACCV o per qualsevol altra autoritat de certificació que emeta firmes admeses en la seu electrònica de la Generalitat ?https://sede.gva.es?.  
  
En el supòsit de tramitació telemàtica, aquells documents que precisen firma original, han d'incloure la seua firma digital, llevat que siga el mateix firmant qui realitza la tramitació.  
2. A més de la documentació relacionada en les bases reguladores, article 6.3 apartats: a, c, d, e, g, h, i j i k, el sol·licitant haurà d'aportar:  
  
- Declaració responsable sobre la manifestació firal, si se sol·licita suport pel títol II d'esta convocatòria.  
3. Els models de sol·licitud, annexos i declaracions responsables consten en els annexos a esta convocatòria.  
4. El termini de presentació de sol·licituds serà de 30 dies hàbils, i s'iniciarà l'endemà de la publicació d'esta convocatòria en el Diari Oficial de la Comunitat Valenciana.  
  
Article 4. Criteris i comissió de valoració  
1. Els criteris de valoració seran els fixats en l'article 7.4 de les bases reguladores.  
2. La comissió de valoració estarà formada pel subdirector general de Comerç i Consum, els tres caps dels servicis territorials de Comerç i Consum i el cap del servici de Promoció del Comerç, Consum i Artesania, que actuarà com a secretari.  
  
Article 5. Instrucció, resolució, termini per a resoldre, notificació i recursos  
1. Els òrgans competents per a la instrucció i resolució del procediment seran els establits en els articles 8 i 9.3 de les bases reguladores i en el Decret 193/2013, de 20 de desembre, del Consell, que aprova el Reglament orgànic i funcional de la Conselleria d'Economia, Indústria, Turisme i Ocupació, modificat pel Decret 159/2014, de 3 d'octubre.  
  
2. La intensitat de l'ajuda podrà aconseguir fins el 100 % del cost real, estimat sobre el pressupost incentivable, amb els límits que en cada cas s'especifiquen.  
3. De conformitat amb allò que disposa l'article 7.4 del Decret 147/2007, de 7 de setembre, del Consell, es fa constar que el règim d'ajudes d'esta resolució de convocatòria no estan subjectes a la notificació prevista en l'article 108 del Tractat de funcionament de la Unió Europea, al no reunir tots els requisits de l'article 107 del mateix tractat, ja que no suposen un benefici per a empreses. Les ajudes van dirigides al finançament d'activitats d'interés públic realitzades per entitats locals, que no suposen l'exercici d'una activitat econòmica en el sentit d'oferta de béns i servicis destinada a la consecució d'un benefici, ni suposen un avantatge econòmic a favor d'empreses o entitats, que puguen falsejar la competència en els intercanvis comercials entre els estats membres.  
  
4. El procediment de concessió de les subvencions es tramitarà en règim de concurrència competitiva, en la forma descrita en l'article 9.1 de les bases reguladores.  
5. La notificació de la resolució, que posa fi a la via administrativa, s'efectuarà en la forma i terminis fixats en el referit article 9 de les esmentades bases, en el qual també s'expressa el règim de recursos aplicable.  
  
Article 6. Finançament de les ajudes  
La concessió de les ajudes previstes en esta convocatòria, estarà condicionada a l'existència de fons adequats i suficients en la Secció 11. Programa 761.10, Ordenació i Promoció Comercial, de la Llei de Pressupostos de la Generalitat per a l'exercici 2015, a través de les línies i pels imports globals màxims que a continuació s'indiquen:  
  
  
Capítol IV  
Línia T8009, «Àrees urbanes d'excel·lència comercial», ajudes previstes en el títol II, per un import global màxim de 350.000,00 euros.  
  
Línia T6913, «Xarxa d'agències per al foment de la innovació comercial», ajudes previstes en el títol III, per un import global màxim de 500.000,00 euros.  
  
Capítol VII  
Línia T0146, «Programa de millora de l'entorn i equipaments comercials urbans», ajudes previstes en l'article 14.1 i 14.2 del títol IV, per un import global màxim de 500.000,00 euros.  
Línia T7538, «Gestió i difusió del coneixement», ajudes previstes en l'article 14.3 i 14.4 del títol IV, per un import global màxim de 20.000,00 euros.  
Els anteriors imports globals màxims, així com el termini de presentació de sol·licituds podran ser ampliats en funció del pressupost disponible. L'a resolució que es dicte en este sentit serà publicada en el Diari Oficial de la Comunitat Valenciana.  
  
Article 7. Obligacions dels beneficiaris i justificació dels gastos  
  
Serà obligació dels beneficiaris:  
1. Acreditar el que disposa l'article 13 de les bases reguladores, en la forma prevista en l'article 12 d'estes.  
2. Realitzar les actuacions recolzades fins al 15 de novembre, excepte les previstes en el títol II que podran realitzar-se fins al 30 de novembre de 2015.  
3. Si ha obtingut ajuda pel títol II d'esta convocatòria, relació certificada d'expositors (raó social, domicili social, NIF/NIE, i epígraf de l'IAE).  
4. Si s'ha inclòs en les accions recolzades, haurà d'aportar una mostra del material gràfic, o promocional, realitzat en el qual conste la col·laboració de la Generalitat. En la realització d'inversions, durant la seua realització, haurà de col·locar-se un cartell informatiu de l'anterior i acreditar-se documentalment.  
5. Certificat tècnic que acredite que l'actuació es troba totalment finalitzada i en ús, si se sol·licita suport pels punts 1 i 2 de l'article 14 d'esta convocatòria.  
6. Si s'obté ajuda per a les actuacions previstes en els punts 3 i 4 de l'article 14, una còpia completa de l'estudi.  
7. La subvenció final es calcularà aplicant el percentatge concedit al cost real d'execució i efectivament justificat, i aprovat, sense superar el límit inicialment concedit.  
  
  
TÍTOL II  
Fires comercials  
  
Article 8. Condicions  
1. Es consideraran susceptibles de suport els gastos en la promoció del comerç per mitjà de la realització de certàmens o manifestacions firals de caràcter local o comarcal.  
2. Podrà presentar-se per cada entitat una única sol·licitud per a la realització d'estes activitats. En el cas que el nombre de sol·licituds presentades per alguna d'estes fóra superior, únicament s'avaluarà la presentada en primer lloc, i es procedirà sense més tràmit a l'arxiu de les sol·licituds restants.  
3. Quan la mateixa manifestació firal tinga més d'una edició dins del mateix any natural, només podrà subvencionar-se'n la primera de les edicions.  
4. S'exclouen com a gastos susceptibles de suport les derivades de la creació i desenrotllament de pàgines web i qualssevol altres conceptuats com a inversió.  
5. No serà considerada activitat subvencionable, als efectes de les ajudes regulades en este títol, cap manifestació que sota la denominació de fira, empare activitats populars, socials, mostres d'estocs, d'oportunitats, així com mercats medievals, entre altres. No seran susceptibles de suport, així mateix, les fires que emparen mostres de caràcter agrícola, ramader, immobiliari, o gastronòmic. A estos efectes, perquè el certamen es considere susceptible de suport, haurà d'acreditar-se documentalment que, almenys, el 75 % de les empreses expositores desenrotllen la seua activitat en els sectors industrial, comercial o artesà.  
  
Article 9. Accions i quanties susceptibles de suport  
Les ajudes es destinaran a atendre els gastos derivats d'accions de promoció del certamen o manifestació firal, amb un límit de 5.000,00 euros, i sempre que el pressupost mínim elegible supere els 1.500,00 euros, en algun dels conceptes següents:  
a) Lloguer i si és el cas, muntatge i desmuntatge de les instal·lacions fixes o mòbils necessàries per a la realització del certamen o manifestació firal.  
b) Publicitat en mitjans de comunicació, inclosos els gastos de disseny, producció i edició, si és el cas.  
c) Retolació, senyalització i contractació de servicis de megafonia.  
  
d) Servicis de vigilància, seguretat i neteja.  
  
  
TÍTOL III  
Agències per al foment de la innovació comercial  
  
Article 10. Condicions  
1. Es consideraran agències acreditades als efectes de la present convocatòria, aquelles agències que a data del tancament de presentació de sol·licituds d'esta convocatòria, tinguen en vigor l'acreditació de la Generalitat, atorgada en el marc del Decret 233/2009, de 18 de desembre, del Consell, pel qual es regula la incorporació i acreditació de les agències per al Foment de la Innovació Comercial. Alhora, la resta d'agències per al Foment de la Innovació Comercial s'hi consideraran adherides.  
2. Per a la realització de les actuacions en implantació i actualització de la marca AFIC i en les actuacions de promoció de les àrees comercials urbanes, s'haurà de respectar en tot cas el contingut del manual d'identitat corporativa de la Xarxa AFIC.  
3. No seran considerats susceptibles de suport els gastos de personal, excepte els de transport, allotjament i manutenció, inclosos en alguna de les accions considerades susceptibles de suport.  
  
Article 11. Accions i quanties susceptibles de suport  
1. Agència acreditada: Seran considerades susceptibles de suport les actuacions que es relacionen els fins de les quals siguen el foment de la innovació, la utilització de les noves tecnologies, la qualitat i excel·lència en el servici i la prestació de servicis d'assistència tècnica al comerç, sent el límit d'ajuda en estos conceptes de 15.000,00 euros:  
a) Marca AFIC: Gastos d'implantació o actualització de la marca AFIC.  
b) Gasto tècnic AFIC: gastos generats pel personal tècnic AFIC relacionades amb l'assistència a accions tècniques i formatives d'interés per al sector comercial.  
c) Ferramentes de gestió: gastos d'actualització i manteniment de programes i ferramentes telemàtiques que faciliten la gestió de les competències municipals en matèria de fires, abastiments i comerç ambulant.  
d) Accions promocionals: gastos de coordinació i realització d'actuacions, en les àrees comercials urbanes, de promoció d'abastiments, mercats i comerç ambulant així com de millora del medi ambient.  
  
e) Accions informatives: realització de sessions de treball i jornades informatives generades com a xarxa AFIC, així com els gastos de transport, allotjament i manutenció que en ocasió de les sessions i reunions s'originen per als assistents.  
f) Realització d'estudis previs per a determinar les actuacions en matèria d'ordenació, qualitat, medi ambient i innovació, en els mercats municipals i comerç ambulant per a millorar la seua competitivitat.  
  
2. Agència adherida: Podran sol·licitar suport per a les actuacions relacionades en el punt anterior, sent en este cas el límit de l'ajuda 7.000,00 euros.  
  
  
TÍTOL IV  
Potenciació de centralitats comercials urbanes  
  
Article 12. Condicions i documentació específica  
1. No seran presos en consideració, als efectes del càlcul de la inversió susceptible de suport, en cap dels conceptes reflectits en este títol, els gastos de reparació, o substitució llevat que estos siguen conseqüència de la realització d'altres inversions considerades susceptibles de suport. Així mateix, no seran susceptibles de suport les inversions en modernització o creació d'infraestructures que no tinguen repercussió en l'activitat comercial.  
2. En tot cas les actuacions es realitzaran per mitjà de projectes complets, és a dir, que encara que ampliable i millorable en el futur, siga ja totalment suficient per a la seua aplicació, funcionament o ús.  
3. A més de la documentació general, segons siga procedent en funció de la inversió proposada, s'haurà d'aportar:  
a) Documentació gràfica sobre l'estat actual, previ a la realització de l'actuació.  
b) Informe tècnic o certificació que acredite el compliment, en el present o amb les inversions plantejades, de la normativa vigent en matèria higiènica i sanitària, si es pretén suport per a inversions en equipaments en què es realitza activitat comercial alimentària.  
c) Informe tècnic o certificació, que acredite un nivell d'accessibilitat adequat a la normativa vigent, en el lloc en què es pretén realitzar l'actuació.  
4. Als efectes d'esta convocatòria s'entendrà per mercat ambulant o de venda no sedentària aquell que es realitze de forma periòdica (almenys setmanal) en les àrees urbanes consolidades. L'activitat exercida en estos mercats no podrà estar vinculada a activitats sectorials, períodes festius o celebracions específiques.  
  
Article 13. Accions i quanties susceptibles de suport  
Es consideraran susceptibles de suport les accions següents, amb els límits que es reflectixen:  
1. La realització, en mercats detallistes municipals, d'inversions en equipament i instal·lacions. Límit de l'ajuda: 60.000,00 euros.  
  
2. L'adequació de les infraestructures específiques per a l'exercici de la venda no sedentària, de caràcter periòdic no inferior al setmanal, per mitjà de dotació en estos espais d'equipament i instal·lacions que faciliten el desenrotllament d'esta activitat en convivència harmònica en espais multifuncionals. L'activitat exercida en estos espais no podrà estar vinculada a activitats sectorials, períodes festius o celebracions específiques. Límit de l'ajuda: 40.000 euros.  
3. La realització d'estudis que, prèvia anàlisi de la situació de partida i estudi de necessitats actuals i futures, determine les inversions i accions a desenrotllar per a aconseguir un funcionament viable, sense noves inversions, a mitjà termini. L'estudi esmentat, almenys, haurà de determinar:  
- Diagnòstic suficient del balanç de partida entre oferta i demanda.  
  
- Anàlisi concreta de la situació real de les parades de venda existents (producte comercialitzat, dies d'obertura a la setmana, etc.) i de l'equipament en el seu conjunt en relació amb el seu entorn.  
- Proposta de manual d'imatge de l'equipament que afecte almenys a totes les zones comunes.  
- Proposta raonada i concreta sobre els punts següents:  
- Punts de venda a mantindre, mix comercial i la seua distribució després de la inversió en l'equipament, considerant en la reorganització de l'espai la concentració de l'oferta i la creació de nous servicis.  
  
- Instruments legals que regulen el seu funcionament d'acord amb les inversions a realitzar així com el seu ús i manteniment posterior, definint el full de ruta per a l'assumpció de la gestió per part dels comerciants.  
- Accions complementàries a desenrotllar per a assegurar la viabilitat de la inversió: formació, promoció comercial, implantació de nous servicis, etc.  
- Inversions a realitzar quant a: obra civil, equipament, introducció de noves tecnologies i/o servicis, normalització d'imatge, estalvi energètic, millores mediambientals, tractament i eliminació de residus, càrrega i descàrrega, accessos i recorreguts interns, etc. Les solucions tècniques plantejades ho seran considerant l'activitat econòmica a desenrotllar en els equipaments comercials esmentats i el seu manteniment futur.  
El límit de l'ajuda per mercat serà de fins a 15.000,00 euros. Si a més inclou l'estudi de consum energètic de les instal·lacions del mercat, de manera que amb les inversions que es plantegen se satisfacen els nivells de confort adequats per a l'activitat comercial que es desenrotlla en el mercat, la subvenció podrà arribar al límit de 20.000,00 euros i en el cas de tractar únicament este punt, la subvenció serà de fins a 6.000,00 euros.  
4. La realització d'estudis que definisquen les inversions a realitzar per a l'adequació de les infraestructures urbanes específiques destinades a l'exercici de la venda no sedentària. Límit de l'ajuda: 8.000,00 euros.  
  
L'estudi, almenys, haurà de contemplar els aspectes següents:  
- Grandària i composició de l'oferta.  
- Ubicació i distribució de la mateixa.  
- Definició dels llocs i de les característiques a complir per l'espai en què s'ubique.  
- Determinació de les inversions necessàries per al desenrotllament harmònic i ordenat de l'activitat comercial.  
- Definició de les inversions complementàries com la instal·lació elèctrica, lavabos i altres aspectes vinculats a l'activitat.  
  
  
DISPOSICIONS FINALS  
  
Primera  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, este acte, que posa fi a la via administrativa, podrà ser recorregut potestativament en reposició, o bé cabrà plantejar directament recurs contenciós administratiu, en els terminis i davant els òrgans que s'indiquen a continuació:  
  
- El recurs de reposició haurà d'interposar-se davant el conseller d'Economia, Indústria, Turisme i Ocupació, en el termini d'un mes a comptar de l'endemà de la publicació en el Diari Oficial de la Comunitat Valenciana.  
- El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació en el Diari Oficial de la Comunitat Valenciana.  
  
Segona  
Esta orde produirà efectes des de l'endemà de la publicació en el Diari Oficial de la Comunitat Valenciana.  
  
València, 30 de desembre de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA